บสก.คาด2เดือนได้ข้อสรุปเข้าตลาด
บสก.คาด 2 เดือนจากนี้ได้ข้อสรุปเข้าตลาดหลักทรัพย์ฯ พร้อมเสนอกองทุนฟื้นฟูอนุมัติขยายธุรกิจ 5&nbsp; ธุรกิจ
29 มี.ค. 2554

บสก.คาด 2 เดือนจากนี้ได้ข้อสรุปเข้าตลาดหลักทรัพย์ฯ พร้อมเสนอกองทุนฟื้นฟูอนุมัติขยายธุรกิจ 5  ธุรกิจ 
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ จำกัด (บสก.) เปิดเผยถึง ความคืบหน้าของบสก.ในการเข้าจดทะเบียนในตลาดหลักทรัพย์แห่งประเทศไทยว่า ต้นสัปดาห์หน้าคาดว่าจะได้บริษัทที่ปรึกษาทางการเงินในการเข้ามาประเมินระบบภายในทั้งหมดของบสก. ซึ่งประกอบไปด้วย การบริหารความเสี่ยง การบริหารเงิน ความต่อเนื่องทางธุรกิจ และระบบไอที  โดยคาดว่าจะเวลาประมาณ 2 เดือนจากนี้จะสามารถสรุปทั้งหมดได้ หลังจากนั้นจะนำไปหารือกับทางกองทุนฟื้นฟูเพื่อพัฒนาระบบสถาบันการเงิน(กองทุนฟื้นฟู) ซึ่งเป็นผู้ถือหุ้นใหญ่ของบสก. ว่าจะอนุมัติให้เข้าจดทะเบียนได้เมื่อไร ซึ่งคาดว่าน่าจะเป็นปี 2555 คงจะสามารถเข้าจดทะเบียนได้
“จริงๆ แล้วทางก.ล.ต.และตลาดหลักทรัพย์เข้ามาดูและประเมินบสก.แล้ว ก็บอกว่าไม่มีปัญหาสามารถเข้าจดทะเบียนได้ เพียงแต่ในส่วนของที่ปรึกษาทางการเงินจะต้องเข้ามาประเมินอีกครั้งหนึ่ง  เช่น ประเด็นการบริหารความเสี่ยงและการบริหารเงินในปัจจุบัน บสก.ยังขาดผู้บริหารระดับสูงที่เข้ามาดูแลทางการเงิน (ซีเอฟโอ) ซึ่งขณะนี้กำลังอยู่ในขั้นตอนการจัดจ้างเข้ามาเสริมทีม” นายสุเมธกล่าว
นอกจากนี้เมื่อเดือนก.พ.ที่ผ่านมาบสก.ได้ทำหนังสือถึงธนาคารแห่งประเทศไทย(ธปท.)เพื่อเพิ่มการทำธุรกิจอีก 5 ประเภท  ประกอบด้วย 1.การประเมินราคาสินทรัพย์ 2.การทำธุรกิจบริหารสินทรัพย์ 3.การรับจ้างบริหารโครงการ 4.ร่วมทุนกับบริษัทอสังหาริมทรัพย์ในการพัฒนาที่ดิน และ 5.จัดตั้งกองทุนอสังหาริมทรัพย์ ซึ่งหากธปท.อนุมัติก็จะทำให้บสก.มีการบริหารธุรกิจที่ครบวงจรมากขึ้น และถือเป็นอีกส่วนหนึ่งที่ช่วยให้บริษัทฯ มีศักยภาพที่เพียงพอในการเข้าจดทะเบียนในตลาดหลักทรัพย์
นายสุเมธกล่าวถึงแผนการดำเนินงานในปี 2554 ทางบสก.มีแผนที่จะขยายพอร์ตสินทรัพย์โดยตั้งเป้าหมายซื้หนี้ที่ไม่ก่อให้เกิดรายได้(เอ็นพีแอล)และ ทรัพย์สินรอการขาย (เอ็นพีเอ) จากสถาบันการเงินเข้ามาบริหารจัดการอีกจำนวน 2 หมื่นล้านรวมทั้งเตรียมจะเข้าซื้อสินทรัพย์จากบรรษัทบริหารสินทรัพย์ไทย (บสท.) ซึ่งจะปิดตัวลงในปีนี้อีกประมาณ 10,000 ล้านบาท
สำหรับผลการดำเนินงานของบสก. ในช่วงเดือนม.ค. -21 มี.ค. 54 ที่ผ่านมาบสก. มีรายได้จากการปรับโครงสร้างหนี้และจำหน่ายทรัพย์ รวมทั้งสิ้น 3,111.29 ล้านบาท คิดเป็น 124.45% จากเป้าหมาย 2,500 ล้านบาท โดยคาดว่าทั้งปีจะทำผลงานได้ตามเป้าหมายที่ 1.2หมื่นล้านบาท